સત્તાની ગલિયારીઓમાં એવું કહેવાય છે કે ગાંધીનગરની સત્તાની સીડી સુધી પહોંચવા માટે સૌરાષ્ટ્ર સર કરવું પડે છે. સૌરાષ્ટ્રની ૪૮ અને કચ્છની ૬ બેઠકો છે. ગુજરાતનાં રાજકારણમાં સૌરાષ્ટ્રનો દબદબો રહ્યો છે અને સૌરાષ્ટ્ર ભાજપનો ગઢ રહ્યો છે. સંઘને સૌ પહેલા રાજકોટમાંથી વિધાનસભાની સીટ મળી હતી. ૧૯૯પમાં પ્રથમવાર ગુજરાતમાં ભાજપનુ શાસન આવ્યુ અને કેશુભાઈ પટેલ મુખ્યપ્રધાન બન્યા તેમાં સૌરાષ્ટ્રનો સિંહફાળો હતો. એટલું જ નહીં, નરેન્દ્ર મોદીએ તેમની રાજકીય કરિયરની પહેલી ચૂંટણી રાજકોટ – ર માંથી લડવાનું પસંદ કર્યુ હતુ અને ભાજપનાં શાસનનાં ત્રણ મુખ્યપ્રધાનો રાજકોટ – સૌરાષ્ટ્રે આપ્યા છે. ગુજરાત ભાજપનું પ્રમુખપદ સૌરાષ્ટ્રનાં છ જેટલા નેતાઓ સંભાળી ચૂકયા છે એ જ બતાવે છે કે સૌરાષ્ટ્ર ભાજપનો ગઢ રહ્યો છે અને ભાજપને સત્તા પર લાવવામાં સૌરાષ્ટ્રનો સિંહફાળો રહ્યો છે. સમયનું ચક્ર હવે બદલાઈ રહ્યંુ છે. ગુજરાત વિધાનસભાની ર૦૧૭ની પ્રતિષ્ઠાભરી ચૂંટણીમાં સૌરાષ્ટ્ર ભાજપ કે કૉંગ્રેસ, કોને સાથ આપશે તે સૌથી મોટો સવાલ સર્વત્ર પૂછાઈ રહ્યો છે.